Хоплъэ, къыхах
«Спартак-Налшыкым» зи чэзу зэныбжьэгъугъэ зэIущIэхэр Тыркум щригъэкIуэкIащ.
Тбилиси и «Динамо» командэ цIэрыIуэм ди щIалэхэм къапигъэувар я щIалэгъуалэрщ. «Спартак-Налшыкыр» абыхэм гугъу ядехьыщакъым икIи бжыгъэр 6:1-уэ хагъэщIащ. Налшыкдэсхэм ящыщу топхэр дагъэкIащ Рухайа Гуджэ (тIу), Болэ Руслан, Бажэ Амир, Чуперкэ Валерий, Киреев Игорь сымэ.
«Спартак-Налшыкым» хэту «Динамо»-м дэджэгуащ Степановыр (Щоджэныр), Абазэр (Сусловыр), Костиныр, Зинович, Коломыц (Ридель), Солтоновыр (Гъурфыр), Щэ-уейр (Чуперкэ), Галиныр (Киреевыр), Рухайа (Гъубжыр), Болэр (Бажэр), Панюковыр (Сирадзе).
Ещанэ зэныбжьэгъугъэ зэIущIэр ди щIалэхэм мазаем и 12-м Молдавием и «Милсами» командэм драгъэкIуэкIащ. Абыхэм я хьэрхуэрэгъур нэхъ лъэщу къыщIэкIащ икIи 0:1-уэ къыхагъэщIащ. А махуэм налшыкдэсхэм яхэту джэгупIэ губгъуэм къихьащ Цыган, Ридель (Зинович), Костиныр, Джикия, Абазэр, Рухайа (Чхапелия), Щэуейр (Чуперкэ), Галиныр (Гъурфыр), Киреевыр, Болэр (Сирадзе), Панюковыр (Бажэр).
Клубым и генеральнэ директор Балэ Владимир къызэрыджиIамкIэ, «Спартак-Налшыкым» и тренерхэр зыхагъэхьэну щIалэ зыбжанэм хоплъэ. ЗэкIэ нэхъ ягу ири-хьащ Джикия, Киреевым, Панюковым я джэгукIэр. Абы дызэрыщигъэгъуэзамкIэ, Джудович Миодраг хамэ къэрал командэ гуэрым къыщыкIэлъоплъ икIи, ягу ирихьмэ, зыхагъэхьэнущ. Армырамэ Налшык къигъэзэжынущ.
Рязань и «Звезда»-м бэджэнду хэта «Спартак-Налшыкым» и гъуащхьэхъумэныкъуэ Мырзэ Резиуан Мэзкуу и «Торпедо»-м хыхьащ. Красножан Юрэ Къэзахъстаным и командэ къыхэхам и тренер нэхъыщхьэу илъэситI пIалъэкIэ ягъэуващ.
Хьэтау Ислъам.
